Echipa de handbal feminin Rapid Bucureşti este ultima calificată la Turneul Final Four al Cupei României, după ce a învins miercuri, în deplasare şi în manşă unică, formaţia Gloria Buzău. Au fost stabilite şi ultimele calificate în sferturi la masculin.
Rapid Bucureşti s-a impus cu scorul de 29-23 (14-13).
Anterior, în faza finală a Cupei României s-au calificat campioana CSM Bucureşti, după 34-23 cu CSM Slatina, respectiv Dunărea Brăila, care a beneficiat cu 10-0 de neprezentarea formaţiei HC Zalău, şi Gloria Bistriţa, după 27-26 cu CSM Târgu Jiu.
Turneul Final Four va avea loc în 20-21 aprilie.
În 2023, CSM Bucureşti a câştigat pentru a şasea oară Cupa României, după finala cu CSM Târgu Jiu (31-25).
La masculin s-au încheiat, tot miercuri, optimile, cu partidele dintre Minaur Baia Mare – CSM Vaslui 41-24 şi CS Medgidia – CSM Bucureşti 26-34.
Anterior, în sferturi s-au calificat CSM Focşani (40-31 cu CSM Oradea), CSM Bacău (26-21 cu CSM Sighişoara), Dinamo Bucureşti (41-26 cu Poli Iaşi), Steaua Bucureşti (37-35 cu CSU Suceava), CSM Constanţa (30-29 cu Potaissa Turda), HC Buzău (56-18 cu Poli Timişoara).